
ועדת משנה לתקנות שוויון זכויות לאנשים עם מוגבלות 
 17/01/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 69 >
 מישיבת ועדת המשנה של ועדת העבודה, הרווחה והבריאות

לתקנות שיוויון זכויות לאנשים עם מוגבלות 
 יום שלישי, כ"ב בטבת התשע"ב (17 בינואר 2012), שעה 13:30
<סדר היום:>
<תקנות שיוויון זכויות לאנשים עם מוגבלות (התאמות נגישות לשירות) התשס"ח 2008>
נכחו:

<חברי הוועדה:> 
אילן גילאון – היו"ר
<מוזמנים:> 
	עדי גולדינר
	_
	יעוץ וחקיקה, משרד המשפטים

	יעל ניסן
	–
	עוזרת מקצועית, משרד הבריאות

	מירב גת
	–
	יועצת האגף לטיפול באדם עם פיגור שיכלי, משרד הרווחה והשירותים החברתיים

	דוד מלכא
	–
	סגן ראש מינהל הספורט, משרד התרבות והספורט

	מיטל שרעבי
	–
	לשכה משפטית, משרד התרבות והספורט

	נעמה צדקיהו
	–
	אגף הדרכה ורווחה, המשרד להגנת הסביבה

	רומן פינצב
	–
	מנהל ענף שכר עידוד, המשרד לקליטת העליה

	עידן קלימן
	–
	מנהל אגף משפטי, ארגון נכי צה"ל

	אילן שפירא
	–
	מנהל תחום אסדרה עיסקית, דואר ישראל

	ראובן ברון
	–
	מורשה נגישות השירות, המרכז לעיוור בישראל

	נעמי קליין
	–
	מפיקה, המרכז לעיוור בישראל

	יפית רייק
	–
	צלמת, המרכז לעיוור בישראל

	רות דיין מדר
	–
	ראש תחום חברה, המרכז לשלטון מקומי

	שאול שרצר
	–
	יועמ"ש, התאחדות ענף הקולנוע בישראל

	שמואל לנסקנר
	–
	חבר הנהלה - ההתאחדות הישראלית לספורט נכים

	ישראל אבן זהב
	–
	רכז תחום נגישות, מטה מאבק הנכים

	יעקב עילם
	–
	נגישות, מטה מאבק הנכים

	יערה קלמנוביץ'
	–
	רכזת פורום ארגונים, מטה מאבק הנכים

	צביה אדמון
	–
	ריטיינרית של הנציבות, נציבות שיוויון  לאנשים עם מוגבלות

	שמואל חיימוביץ'
	–
	ממונה נגישות ארצי, נציבות שיוויון  לאנשים עם מוגבלות

	שירה ילון חיימוביץ'
	–
	ריטיינרית של הנציבות, נציבות שיוויון  לאנשים עם מוגבלות

	נורית נוי
	–
	ריטיינרית של הנציבות, נציבות שיוויון  לאנשים עם מוגבלות

	אורנה ערן
	–
	ריטיינרית של הנציבות, נציבות שיוויון  לאנשים עם מוגבלות

	אחיה קמארה
	–
	נציב שוויון זכויות לאנשים עם מוגבלות, נציבות שיוויון  לאנשים עם מוגבלות

	גבריאלה עילם
	–
	נגישות לשירות, עילם

	מיכל שיק הר-טוב
	–
	יועצת משפטית, עמותת נגישות ישראל


<ייעוץ משפטי: >
אייל לב ארי
<מנהלת הוועדה:>
וילמה מאור 
<קצרנית פרלמנטרית:>
לאה קיקיון
<תקנות שיוויון זכויות לאנשים עם מוגבלות (התאמות נגישות לשירות) התשס"ח 2008>
<היו"ר אילן גילאון:>
שלום לכולם, אני מתכבד לפתוח את הדיון. האמת היא שלא התכוננתי יחד עם היועצים המשפטיים לפני כן, אבל זה לא משנה, אנחנו נתחיל לזרום עם החומר, אלא אם למישהו יש הערה מקדימה עקרונית. יש לנו דיון מעכשיו עד בערך 15:30 ואנחנו צריכים להספיק היום פרק על התאמות נגישות, והנושא של הספורט. 

<אייל לב ארי:>
נתחיל עם הספורט – סימן י"ט, נגישות לשירותי ספורט ופנאי. 
	נגישות לשירותי ספורט ופנאי 
	85. 
	(1) בנוסף על ביצוע הוראות תקנות 9 עד 35, לפי העניין, חייב בביצוע התאמות נגישות לשירותי ספורט, לרבות שירות הניתן בבריכת שחיה, פארק מים ובמתקני ספורט יספק, לבקשת אדם עם מוגבלות, התאמות נגישות אלה:


	
	
	
	(1) הדרכה בהתמצאות במקום שניתן בו השירות, למעט מקומות המופעלים ללא נוכחות קבועה של עובד הבא במגע עם הציבור;


<מיכל שיק הר-טוב:>
הבאתי את זה בפני צביה, וחשוב לי להביא את זה  בפני הפורום הזה – הדרכה והתמצאות זה דבר שהוא מאד נכון, אבל לפעמים הוא מתפרש בצורה כזו או אחרת שיכולה להיות בעייתית. פשוט, החיים הם דינמיים, אין מה לעשות, ואם אדם עם לקות ראיה מגיע למקום הומה אדם, שיש המון אנשים, מעט עובדים, ולא יכולים לתת בדיוק את ההדרכה שלה הוא מצפה אלא הדרכה יותר פשטנית, מה שאני רוצה להגיד, בעצם – זה להכניס פה מבחן של סבירות, זאת אומרת שזה יהיה הדרכה באופן סביר, בנסיבות העניין. אני חושבת שנכון להכניס פה עניין של סבירות, זאת אומרת – הדרכה, מה זו הדרכה? זה דבר שנתון להמון פרשנויות. לכן אני אומרת: בואו נעשה את זה באופן סביר, בנסיבות העניין. 

<דוד מלכא:>
יש משהו שהוא לא סביר? בכל מקום נבחנת הסבירות. 
<היו"ר אילן גילאון:>
המדתיות והסבירות, מיכל, צריכות להיות בראש כל פרק כתוב. 

<מיכל שיק הר-טוב:>
נכון, אבל ברגע שכתוב "סבירות בנסיבות העניין..." - - 

<היו"ר אילן גילאון:>
מה זה נסיבות העניין?

<מיכל שיק הר-טוב:>
אז נתתי דוגמה. למשל – מגיע אדם עם לקות ראיה לבריכה שיש שם המון אנשים, מעט עובדים, וההדרכה בהתמצאות - - אי אפשר עכשיו לקחת את אותו אדם, ולהדריך אותו אחד לאחד. אני חושבת אתכם, בקול רם. אני לא אומרת שלא צריך. צריך. אבל שיהיה פה עניין של מדתיות, של סבירות, של נסיבות העניין. סבירות בנסיבות העניין. 

<היו"ר אילן גילאון:>
באיזה מקום אפשר לעשות את זה לא במדתיות ולא לפי נסיבות העניין ובאופן לא סביר? יכולה להיות דרישה כזו בחוק? 

<מיכל שיק הר-טוב:>
לא, במבחן האדם הסביר - -

<היו"ר אילן גילאון:>
אני לא יודע איך לתרגם אותך – אם הייתי - - 

<מיכל שיק הר-טוב:>
למה? אנחנו עשינו את זה, כתבנו את זה בסעיף 54, אם אני לא טועה, כשדיברנו על שירותים מסחריים, רשמנו: באופן סביר, בנסיבות העניין. אפשר לכתוב את זה גם פה. עשינו את זה וכתבנו את זה בתקנות קודמות. 

<צביה אדמון:>
אחרי שדיברתי עם מיכל הבוקר על העניין הזה, חשבתי על זה, וגם שחזרתי לעצמי מה היה בדיון בישיבת השולחן העגול שבה הגענו לניסוח הזה. אני לא זוכרת אם נגישות ישראל השתתפו בישיבה או לא. כן היו שם נציגים של נותני שירות והם אמרו לנו – ואנחנו ניסחנו את זה בצורה כזו. 

מדוע המילה "סבירות" לא רלבנטית כאן? – אל"ף, מדובר כאן רק על הדרכה בהתמצאות, זאת אומרת – איך להגיע לאיזה מקום. זה בדיוק אותו הדבר כמו במודיעין, אותה הנחיה כמו בעמדת מודיעין. הדרכה והתמצאות במקום וחלקיו השונים, איך ללכת ולאן. בוודאי שההדרכה היא סבירה מעצם טיבה אבל אנחנו לא רוצים שזה יתפרש - - אם אנחנו נוסיף את המילה "סבירות" יש כאן חשש שזה יתפרש כאילו אנחנו דורשים תנאים פחותים עבור אדם עם מוגבלות מאשר להדרכה והתמצאות שניתנת לכל אדם אחר שבא ושואל – איך אני מגיע למשרדי ההנהלה. לכן אין צורך כאן במילה "סבירה". 
<מיכל שיק הר-טוב:>
השאלה מה זה הדרכה והתמצאות לאדם עם לקות ראיה. 

<צביה אדמון:>
כמו בכל מקום אחר שאומרים לאדם – אתה צריך להגיע לקומה שניה או לבניין השני, יש כאן שביל, תלך בו. לא מדובר כאן בליווי של אדם, לא מדובר באמצעים יוצאי דופן - -

<היו"ר אילן גילאון:>
מסבירים לו איפה המים העמוקים ואיפה לא לשחות. 

<שמואל חיימוביץ':>
רגע, פה יש בעיה. נורית נוי מפנה את תשומת ליבנו – שלהגיד "הדרכה והתמצאות" ללקויי ראיה היא קצת בעייתית כי הדרכה במובן זה לקויי ראיה זה על ידי מורות שיקומיות מיוחדות, וכו'. אני מציע שיהיה כתוב "סיוע בהתמצאות". 

<צביה אדמון:>
אז הנה למה צריך סבירות בנסיבות העניין. 

<מיכל שיק הר-טוב:>
המונח הזה קיים גם בתקנות אחרות, בדיוק במילים האלה, אם אני לא טועה. 

<נורית נוי:>
הדרכה בהתמצאות וניידות זה עיסוק מקצועי של מורות לשיקום. לא כל אחד יכול לעשות את זה משום שזה דורש שזה יהיה גם בשפה ספציפית - -

<היו"ר אילן גילאון:>
זה רק בתחום של ראיה? 

<נורית נוי:>
ייתכן שגם בתחומים אחרים. אני מדברת כרגע רק על ראיה. שירה חושבת ויודעת שזה גם בקבוצות אחרות. אני עכשיו מייצגת את הנושא של אנשים לקויי ראיה. הדרכה בהתמצאות זה עיסוק מקצועי. 

<היו"ר אילן גילאון:>
אז מה את מציעה במקום זה כדי שזה לא ישעבד אותנו לעניין של מקצוענות כזו? 

<נורית נוי:>
אני רוצה להוסיף משהו – אנשים לקויי ראיה ועיוורים יש להם את הזכות לקבל הדרכה בהתמצאות וניידות בפניה לרשות המקומית או דרך הניתוב של העיסוק הזה. אלה שבדרך כלל הולכים למקום ספציפי ולא באופן אקראי מקבלים את ההדרכה הזו. 

<היו"ר אילן גילאון:>
 על זה מדובר. בן אדם הגיע לבריכה, כמו שנאמר פה. 

<נורית נוי:>
אבל אם הוא משתמש בבריכה באופן סיסטמתי, שיטתי, יום יומי, אז הוא יקבל את ההדרכה. הוא יבקש ויקבל את ההדרכה מאיש המקצוע. אם הוא באופן אקראי, מקרי, במקום – צריכים למצוא מינוח אחר משום שלא אפשר לפרוץ לגבולות העיסוק הזה, כמו שיגידו – עובד סוציאלי מזדמן, על מישהו. יעשו ממנו עובד סוציאלי. זה עיסוק מקצועי. הדרכה בהתמצאות וניידות זה שם העיסוק. 

<נורית נוי:>
"סיוע על פי צרכיו", אולי. 

<מיכל שיק הר-טוב:>
אתה שם לב שהמושג "הדרכה" מקבל פה פרשנויות שונות, ממספר אנשים. 
<היו"ר אילן גילאון:>
אני חוזר תמיד, במצבים האלה, לשופט בנימין הלוי, עליו השלום. הוא נתן את הפרשנות הכי טובה של סבירות, של דגל שחור, של דברים כאלה. זה מאד מסובך. אבל אם באמת המונח הזה "הדרכה" מחייב באמת ברמה כזו, אז תשנו את המילה. 

<קריאה:>
הכוונה לחלקיו השונים. 

<היו"ר אילן גילאון:>
ובא לציון גואל. 

<שירה ילון חיימוביץ':>
סליחה שאני משביתה את השמחה – אבל השאלה אם "הכוונה", מבחינת המינוח האם ה יכול להתפרש אך ורק במקום שאני מכוון מישהו אז אני אומר לו, אני יושב במקומי, ואני אומר לו – ימינה ושמאלה, וכן הלאה. 

<דוד מלכא:>
אולי כדאי לומר "הכוונה וליווי". 

<קריאה:>
אין לנו דרישה לליווי. 
<מיכל שיק הר-טוב:>
אם את מדברת על הדרכה בהתמצאות – אז הדרכה שהיא לא כרוכה באיזשהו - -

<קריאות:>
- - -

<דוד מלכא:>
בכל המתקנים שיש שם אדם – הרי אנחנו מדברים רק על מתקנים שיש בהם אנשים שיכולים לעשות את זה, וסביר להניח שיש יותר מאדם אחד. היה והגיע עיוור או אחד שמתקשה, בצורה כזו או אחרת, ראוי שגם כן יעזרו לו, ולא רק יגידו לו לאן לגשת. לכן הייתי אומר שבמקרה הזה, שאנחנו מדברים על הנגשה לאוכלוסייה מהסוג הזה, אז כן, להוסיף גם כן את המילה "ליווי". 

<ראובן ברון:>
אני מחזק. לא ידעתי שקודמי יגיד את זה. אתן לכם דוגמה: כשאני מגיע לבריכה רואה אותי המציל, הבעיה שלי שם היא שאני לא יודע איפה המסלול הריק ואיפה הלא ריק. הוא בא ואומר לי: כנס, אתה נכנס לפה. 

<היו"ר אילן גילאון:>
צריך לדעת איפה עמוק ואיפה לא, זו הבעיה. 

<ראובן ברון:>
לא זה. איפה פנוי ואיפה לא פנוי. או, אני חושב שהמצב יותר גרוע – אני אמנם לא הולך למכוני כושר, ושם יש מרבצים, או שורות שלמות של מכונות. שם באמת אין משמעות להגיע לאדם – אתה הולך לשם. יתכבד האיש שעובד שם, המדריך, ועובדים שם כמה מדריכים, במכון כושר, יטול את ידו, יושיב אותו וידריך אותו. 

<קריאה:>
זה ישנו בסעיף הבא. 

<שירה ילון חיימוביץ':>
אבל זה לא מתייחס להתמצאות. הסעיף השני מתייחס למתקנים ומכשירים ולא מתייחס לעצם ההתמצאות, לידיעה מה נמצא ואיפה. הישיבה בעמדה, ההכוונה תתפרש למקום הזה, לתפיסתי. למקום שאני יושב בעמדה שלי. 

<היו"ר אילן גילאון:>
זה מה שאת מבינה בהכוונה. 

<שירה ילון חיימוביץ':>
זה מה שאני מבינה בהכוונה, וזה לא מה שאני מבינה בהדרכה. אני חושבת ש "הדרכה והתמצאות" פותח את זה למקום שהוא כן מאפשר - -

<היו"ר אילן גילאון:>
אבל "ליווי" זו מילה מוחלטת מדי, אולי "סיוע" זו מילה יותר - -

<קריאות:>
סיוע.

<מיכל שיק הר-טוב:>
מה שהתכוונתי להגיד בתחילת הדברים שלי, נסיבות העניין – אני בעד. אני חושבת שצריך ליווי וצריך הדרכה, אבל החיים הם דינמיים, ולא תמיד יש בנמצא מישהו שיכול ללוות ולסייע, ולתת. יכול להיות מצב, בעיקר בחודשי שהקיץ, שבו שוהים המון המון אנשים ויש מספר עובדים מועט, ואין כרגע מי שילווה ויסייע וייקח אותו אחד לאחד. 
<היו"ר אילן גילאון:>
אבל באיזה שהוא מקום זה לא נכון מה שאת אומרת. זה בכל מקום נכון. למה דווקא במתקן ספורט כזה? 
<מיכל שיק הר-טוב:>
ברגע אתה קובע שחייבים ליווי, אז זה לא משנה - --

<היו"ר אילן גילאון:>
כן אני רוצה מילה יותר רכה מהדבר הזה. ברגע שקובעים ליווי, אז ברור שהליווי זה אוטומטית ליווי, גם כשהוא לא נחוץ, אולי. סיוע – אפשר לכלול בתוך זה את הליווי, כסיוע. תסייע, לא רק תכוון אותי, אבל תסייע בידי להגיע למחוז חפצי. 

<שמואל חיימוביץ':>
אני חושב שמה שמיכל שיק הר-טוב מציעה זה מאד מסוכן, כי זה גם מוביל לכך שלמשל נסיעה ברכבת – יגידו : תבוא רק מתי שאין עומס, ועוד כהנה וכהנה דברים. אז אני מבקש, לא ללכת לפינה הזו. 

<היו"ר אילן גילאון:>
לא, לא, היא לא מכוונת לזה. ממש לא. 

<שמואל חיימוביץ':>
מישהו ייקח את זה הלאה. 

<היו"ר אילן גילאון:>
לא, היא בדיוק חוששת שזה לא יקרה, מה שאתה חושש ממנו. אני מבקש שהמילה "סיוע" תהיה המילה. היא לא מתאימה לכם? 

<אחיה קמארה:>
אני רוצה להגיד משהו, לא כדי להגיד איזה מילה כן ואיזה מילה לא. ראובן, בינינו – היתה פעם שביקשת עזרה באיזשהו מקום ולא נתנו לך? אני מעולם לא נתקלתי בדבר כזה. אני מנסה להגיד שזה לא כזה דרמטי מה נכתוב פה. הרעיון הוא שאנחנו אומרים שיעזרו לאדם למצוא את המתקן, לצורך העניין, להתמצא, ולכן אני חושב שזה לא כל כך דרמטי איזה מילה כרגע נבחר, כי אני לא חושב, ראובן, שאתה נתקלת אי פעם. אני לא נתקלתי במקרה שלא עזרו לי כשביקשתי עזרה. אז בואו לא נהפוך את זה לדבר כל כך דרמטי. 
<היו"ר אילן גילאון:>
אני אגיד לך משהו: "הכוונה" היא פה מילה מאד חזקה במורשת שלנו. לכוון זה בדרך כלל נראה  - לך ימינה, שמאלה, וימינה. וזה עלול להתפרש ככה. חשבנו שיש מילה נוספת שיכולה לסייע לעניין של ההכוונה והיא תוכל לפתור לנו את הבעיה מבלי להגדיר ולנעול עד הסוף. בסופו של דבר כל החקיקה היא לא דרמטית, תבינו. החקיקה היא תמיד ברירת המחדל של החיים. אז לכן, מה נוכל להגיד על זה? 

<צביה אדמון:>
השאלה היא איך אנחנו מפרשים את המילה "סיוע" כאן. כי סיוע מופיע בסעיף הבא. 

<היו"ר אילן גילאון:>
לסייע בידי אדם להגיע למחוז חפצו בצורה עצמאית ומכובדת. זו ההגדרה. הרי ההגדרה הזו נכונה לגבי כל מה שאנחנו עוסקים בו. כל הניידות מושתתת על ההגדרה הזו. 

<צביה אדמון:>
העניין הוא שההגדרה הזו איננה ברורה והיא תפורש בפועל כליווי, וזה בעייתי. 

<גבריאלה עילם:>
אולי אפשר לקחת את הנוסח משירותי אירוח? אני לא זוכרת אותו ואין לי אותו פה, אבל יכול להיות - - 

<היו"ר אילן גילאון:>
מה יש בשירותי אירוח? 

<קריאה:>
זה לא רלבנטי כי אנחנו מדברים גם על מקומות פתוחים כמו פארקים. 

<היו"ר אילן גילאון:>
לא ביקשנו ליווי, ביקשנו סיוע. 

<אחיה קמארה:>
סיוע מופיע בסעיף הבא. 

<קריאה:>
למה שם כן סיוע – ופה לא? 

<צביה אדמון:>
אני רוצה לתת שתי דוגמאות שאולי יבהירו למה הכוונה כאן. זה ייתכן תשובה גם לך וגם לראובן. כשמישהו בא ושואל איפה נמצא חדר הכושר, אומרים לו: תעלה לקומה השניה. כשהוא בא והוא שואל איפה נמצא המתקן הזה והזה – זה כבר נכנס לגדר סעיף (2) שזה סיוע בהפעלת מתקנים, סיוע בשימוש בהם או בזיהוי. אני יכולה להוסיף את המילה "זיהוי מתקנים ושימוש בהם" שזה יכסה גם את המקרה שראובן העלה. ואז יש לנו, שני הסעיפים האלה, אם קוראים אותם ביחס – מכסים את כל התמונה, מרגע ההגעה למקום, התמצאות במקום באופן כללי, והתמצאות בין המתקנים. האם זה מקובל עליכם? 

<שירה ילון חיימוביץ':>
האם דבר כמו מלתחות או קפטריה נחשב כמתקן? 

<היו"ר אילן גילאון:>
 זה לא נראה לי מתקן. 

<שירה ילון חיימוביץ':>
כי אם אני נכנסת לבריכה, והשאלה שלי היא לא איפה - - את מדברת על מתקנים בתוך חדר כושר, נניח. אבל אם אני בבריכה, חלק מהשאלה שלי זה איפה נמצאות המלתחות. 

<קריאה:>
אז הכוונה היא להכוונה. 

<שירה ילון חיימוביץ':>
יפה, אבל זה לא מתקנים. זה לא יענה על זה. 

<קריאה:>
אז איזה סיוע את רוצה כאן, את רוצה שמישהו ייקח את האדם למלתחות? 

<קריאות:>
· - -

<שירה ילון חיימוביץ':>
מדובר במקום שבלאו הכי יש בו עובדים – מדובר פה על הסתייגות שרק אם יש עובדים במקום – שפעם אחת יעשו - - אם מישהו נכנס ושואל איפה הדברים, אני חושבת שזו ציפיה שהיא כן אפשרית והיא לא מחייבת פה. אנחנו לא אומרים - - -

<צביה אדמון:>
אנחנו לא מדברים רק על בריכות ומכוני כושר. זה גם פארקים, מקומות - - 
<שירה ילון חיימוביץ':>
אבל בפארקים אין עובדים, בהכרח, שזה קיים, אז זה לא רלבנטי. 

<צביה אדמון:>
אבל בדיוק בגלל זה קבענו את הסעיף הזה. אז אנחנו יכולים להוסיף סעיף שאומר שאם זה מרכז ספורט, אז יעשו לו סיור מודרך - - 

<היו"ר אילן גילאון:>
חברה', חברה', אנחנו קצת יותר מדי מחדדים פה. אנחנו נישאר עם ה "הכוונה", היות ואתם לא רוצים מילה נוספת, ובתוך ההכוונה נקווה - -

<צביה אדמון:>
אם אנחנו כבר קופצים לסעיף הבא, אני הייתי ב – (2) מוסיפה : "סיוע סביר בזיהוי המתקנים ושימוש בהם". 

<היו"ר אילן גילאון:>

זה מאד חשוב משום שנניח מישהו רוצה מתקן את הרמת משקלות, והוא לא יודע איזה משקולת יש ואיפה - -

<אייל לב ארי:>
השאלה אם נקבע "הכוונה וסיוע במידת הצורך" - - 

<קריאות:>
· - -

<היו"ר אילן גילאון:>
לא, לא. אין צורך. 

<אייל לב ארי:>
· - והכוונה לחלקיו השונים במקום שניתן בו שירות, וכו'. 

	
	"
	(2) היה במקום עובד המיומן בהפעלת המתקנים והמכשירים, יספק סיוע סביר בשימוש בהם."


<צביה אדמון:>
זיהוי מתקנים ושימוש בהם. 
<גבריאלה עילם:>
היה לנו דיון ארוך בנושא של אנשים עם מוגבלות בניידות בכסא גלגלים לגבי הגישה למתקני ספורט. הנושא של שימוש בחדרי כושר מקובל מאד כנושא בריאותי. רופאים מפנים אנשים למתקני כושר. אנשים עם מוגבלות בכסא גלגלים יכולים להשתמש בחלק ממתקני הכושר, לא בכולם, ובינתיים, אחרי דיון בכתב, ארוך, בין צביה, שמואל וביני, קיבלנו תשובה מצביה שאחיה וצביה אמרו שנדחה את ניסוח הסעיף הזה עד אחרי פגישה עם נציגי מתקני כושר, ואני מבקשת שיהיה ברור שאנחנו מתעקשים על הכנסה של סעיף - - 

<היו"ר אילן גילאון:>
בסדר, אנחנו בדרך כלל נוהגים להיפגש עם האנשים שעליהם הדברים האלה חלים, כדי להבין שזה לא עול בלתי מתקבל על הדעת, מה המדתיות של זה, וכמה מתקנים יהיו -  - ולכן אני מאד מקבל את העניין הזה של הדחייה כרגע. נשב, נפגוש אותם. אני חושב שהעיקרון צריך להיות שלכל מתקן בעצם שאדם יכו לעשות בו שימוש צריך שיהיה בו לפחות מתקן אחד עם יותר נגישות, פחות או יותר לפי איזושהי פרופורציה כמו שאנחנו קובעים בסופרמרקט או במקום אחר. 

<ראובן ברון:>
אבל על זה תקנה 17 עונה, נכון? שמירת מעברים. 
<קריאה:>
אבל אנחנו מדברים כאן - - הדרישה של גבי היא לכל מתקן. אנחנו נעשה על זה ישיבה כללית, וראובן, אתה תהיה בה. 

<מיטל שרעבי:>
אנחנו רוצים להיות שותפים לדיונים המקדימים בעניין הזה. 

<צביה אדמון:>
כולם יוזמנו להכל. 

<היו"ר אילן גילאון:>
לנו יש עניין שהדבר הזה יהיה מוסכם על כל הכיוונים, על הצדדים, שכולם יצאו מרוצים מהסיפור, כי אחרת, את יודעת, הסיכוי שהדברים יתממשו הולך ונחלש ככל שאנשים פחות מרוצים מזה. החוק הוא מאד חשוב, התקנות מאד חשובות, אבל ההסכמה היא הכי חשובה פה. 

<מיטל שרעבי:>
האם הכוונה היא שיהיה אחוז מסוים של מכשירים שיותאם לאנשים עם מוגבלות - - ? 

<היו"ר אילן גילאון:>
לא, לא. גישה ל - -

<דוד מלכא:>
אתם לא רוצים לדון, אבל בכל זאת אני רוצה להאיר את עיניכם בנושא. אני חושב שבדיוק כך, מה שעורכת הדין שרעבי ציינה, שתודיעו לנו מראש לא בגלל שאנחנו צריכים להגיע, אנחנו צריכים להביא את אנשי המקצוע, כי זו מקצועיות מאד גבוהה לדעת איזה מכשירים ומה - - ולהיכנס לספציפיקציה, ואנחנו חושב שלא צריך לוותר לאף אחד. לא להסתפק באחוזים, בסוג, וכל מיני דברים כאלה, כיוון שהיום, ספורט הנכים, לאו דווקא למקצוענים שבהם שהולכים למשחקים האולימפיים, אני מדבר גם על אוכלוסייה רגילה – רוצים להתמקצע בזה. לכן אנחנו צריכים לעשות דיונים מקדימים אצלנו, להכין לכם רשימות מסודרות ולבוא עם הצעה מפורטת, ולא לתת איזו הגדרה כללית, כזו. 

<היו"ר אילן גילאון:>
מתקבל על הדעת. תראה, הנגישות היא לשני דברים – אחד, אל המתקן, והשני – המתקן. גם המתקן. גם כמות מסוימת של מתקנים תהיה מונגשת - -ולכן אנחנו צריכים לדעת איפה ומה, ומה צריך להיות במתקן שהוא גלדיאיטור, או כל דבר אחר. 

<אחיה קמארה:>
כיוון שאנחנו נכנס את הישיבה של השולחן העגול בהקדם, אני מציע שתתחילו כבר להכין את החומר ולא לחכות להזמנה רשמית. 

<אייל לב ארי:>
אני ממשיך בקריאה: 

	"
	(2) אין באמור בתקנה זו לגרוע מהוראות תקנות הסדרת מקומות רחצה (בטיחות בבריכות שחיה), התשס"ד-2004.


<ראובן ברון:>
לגבי בריכות שחיה, העברתי בזמנו גם בקשה – אני לא יודע אם המקום הוא פה, או באותו דיון שמדובר עליו, זה בא לי כהפתעה. הבקשה שלי – בבריכות שחיה, לחייב, במקומות שיש בהם מסלולים לשחיה, שיהיה איזה סמלול למעלה, לאנשים ששוחים גב, זה משהו שבמילא מקובל בהרבה מאד מקומות. פס, דגלים, או סימן אחר, שנמצא 5 מ' לפי הקיר, בגובה של 1,80 מ' מעל למים. 

<שמואל חיימוביץ':>
אני חושב שזה נמצא בתקנות מקומות רחצה, לא? 

<קריאות:>
לא. לא. 

<שמואל חיימוביץ':>
אני מציע לך לדבר עם יהודה, שיכניסו את זה שם. מה זה קשור אלינו? 

<ראובן ברון:>
כי הדבר הזה נועד כדי להקל על אנשים ששוחים גב. 

<שמואל חיימוביץ':>
יפה, אבל זה לא קשור לנכים. 

<ראובן ברון:>
מי שרואה טוב – יכול להיות גם דגל קטן שנמצא למעלה, והוא יידע שהוא הגיע לקיר. אני לא מזהה את הדברים האלה, ולכן הבקשה שלי מדברת על ניגוד חזותי בתוך אותו סמלול של דגלים או כל דבר אחר. 

<היו"ר אילן גילאון:>
ניגוד חזותי בתוך מה שחובה לעשות. 

<ראובן ברון:>
בתוך הדגלים האלה, כן. 

<צביה אדמון:>
אני חושבת שזה צריך להיות או בתקנות בריכות שחיה, או - -
<שמואל חיימוביץ':>
זה אני יכול להבין – שאם יש סימון כלשהו, אז שיהיה ניתן להבחנה. אבל יכול להיות שזה כבר built in שם. 

<היו"ר אילן גילאון:>
אז תבדקו אם זה built in שם או לא. 

<צביה אדמון:>
אני חושבת שהמקום לזה הוא שם ולא פה. אם כבר המטריה הזו ישנה בגדול במקום אחר, צריך לתקן אותה ולא להוסיף את זה כאן. 

<ראובן ברון:>
אני כבר אומר – זה לא שם. הדבר היחיד שנמצא שם זה סימון המסלולים על הרצפה. 

<צביה אדמון:>
אז אם כך צריך לתקן את אותן תקנות. 

<ראובן ברון:>
אז מתי זה יתוקן? שלא יהיה פער כזה. 

<היו"ר אילן גילאון:>
בסדר, זו הערה נכונה. 

<אייל לב ארי:>
אני ממשיך לפרק הבא:  " סימן ז' – נגישות בישיבות רשויות ציבוריות 

	התאמות נגישות בדיונים וישיבות של רשויות ציבוריות
	53. 
	חייב בביצוע התאמות נגישות לדיונים של רשויות ציבוריות יספק התאמות נגישות אלה:

	
	
	
	(1) לבקשת אדם עם מוגבלות המשתתף בדיון, יסופקו התאמות אלה:

	
	
	
	
	(א)
מידע המסופק למשתתפים בכתב לפני מועד הישיבה או הדיון, יסופק לבקשת אדם עם מוגבלות גם באחד מהאמצעים המנויים בתקנות משנה 31(ד)(2), (2א), (3), (3א)  (4), (6) ו-(12), ולפי התנאים כאמור בתקנה 31(ג); "


<היו"ר אילן גילאון:>
מישהו יכול להזכיר לנו מה זה? 
<צביה אדמון:>
כן. 2 זה דפוס נגיש. 2א' זה דפוס נגיש עם פישוט לשוני וסמלול, 3 זה קובץ קול, 3א' זה קובץ קול עם פישוט לשוני, 4 זה קובץ דיגיטלי הניתן להמרה להקראה בתכנת הקראה, ברייל וכו', 6 זה דפוס ברייל. 12 זה סעיף הסל – כל התאמה סבירה אחרת. 

<היו"ר אילן גילאון:>
וזה אחד מאלה. 

<צביה אדמון:>
כן. 

<אייל לב ארי:>
אני ממשיך בקריאה: "אולם, היה המידע מנוסח בלשון משפטית, יהיה החייב פטור ממתן התאמות כאמור בתקנות משנה 31(ד)(2א) ו-(3א) ויספק את עיקרי המידע לאדם עם מוגבלות בעל פה, בלשון ובאופן המותאמים למוגבלותו של האדם;"

<שמואל חיימוביץ':>
פה אני חושב שיש בעיה. אם זה בעל פה – לבן אדם שלא שומע - - 

<גבריאלה עילם:>
יש לו בכתב, הוא מקבל את החומר בכתב. 

<שמואל חיימוביץ':>
אבל יש פה אלמנט של הפשטה. שאומרים בעל פה, זה אומר שיסבירו לו, לא בלשון משפטית. 

<צביה אדמון:>
יסביר לו בלשון פשוטה במה מדובר. 

<שמואל חיימוביץ':>
אז לפחות את מה שהוא אמור לקבל בעל פה, שיתנו לו בכתב, למי שלא שומע. 

<אחיה קמארה:>
אבל אם הוא לא שומע, למה הוא לא יכול לקבל את זה בעל פה? לא הבנתי. 

<קריאה:>
כולם מקבלים בכתב, גם הוא יקבל. 

<אייל לב ארי:>
אני ממשיך בקריאה:

	"
	(ב)
על אף האמור בתקנת משנה(1), הוזמנו משתתפים לישיבה למועד שהוא פחות משלושה שבועות מיום הישיבה, יספק החייב את ההתאמות לפי תקנות משנה 31(ד)(3), (3א), (4) ו-(6), ככל האפשר;

	
	(ג)
לבקשת אדם עם מוגבלות אשר הוגשה מראש, יסופקו במהלך הדיון גם התאמות אלה:

	
	
	(1)
אחת מהתאמות הנגישות המנויות בתקנות משנה 31(ד)(5), (8), (9), (10), (11) או (12);

	
	
	(2)
הוצג מידע חזותי בפני המשתתפים, יסופק תיאור קולי של המידע על ידי המציג, משתתף אחר, או אדם מטעמם;"


<קריאות:>
- - -

<צביה אדמון:>
אנחנו מדברים על אמצעים בזמן הדיון עצמו. זאת אומרת, הדיון הוא בעל פה. ולכן האמצעים הם אמצעים שניתנים להתאמה בעל פה – הקראה, זה (5). (7) זה מערכת עזר לשמיעה – תכף נדון בזה, (8) זה תרגום לשפת סימנים, (9) זה שפת סימנים במגע לאדם חירש-עיוור, (10) זה לשון פשוטה, שההתאמה יכולה להינתן על ידי הדובר, אין צורך באדם מיומן מיוחד לשם כך. (11) זה ערכת תקשורת תומכת וחליפית שאדם מתקשר בה בדרך כלל, ו – (12) זה סעיף הסל: כל התאמה סבירה אחרת. 
<אורנה ערן:>
חסר לנו תמלול. 

<היו"ר אילן גילאון:>
צביה, יש מצב שתתני לנו סילבוס כזה שנלמד אותו ונשנן אותו? 

<צביה אדמון:>
כן, בהחלט. 

מחפשים את מה שמתייחס לתמלול – אין. 

<קריאה:>
אם יש שפת סימנים יש תמלול. חייב להיות. 

<היו"ר אילן גילאון:>
תרשמו ליתר ביטחון. בואו נמשיך. 

<צביה אדמון:>
ב-31 אין תמלול, אבל אנחנו עוד נוסיף אותו כאן. 

<אילן שפירא:>
שאלה, אם אפשר – ב-31 צריך לתת אחד מהם, ופה אתם אומרים: בהתחלה צריך לתת אחד, ואחר כך שני. זאת אומרת,  בניגוד לסעיף 31 אתם פה מחייבים לתת שני אמצעים. 

<צביה אדמון:>
כי זה זמנים שונים. אחד זה מידע שניתן מראש, ואחר כך – הדיון עצמו, כמו כאן, שאחיה, למשל, משתמש במערכת עזר לשמיעה, בזמן הדיון. הוא לא צריך את זה לפני הדיון. אני חילקתי את זה מבחינת הזמנים וסוג המידע. 

<היו"ר אילן גילאון:>
אנחנו נצא להפסקה, ונחדש את הדיון בעוד 5 דקות. 

(הישיבה התחדשה לאחר הפסקה)

אני מחדש את הדיון. 
<אייל לב ארי:>
אני ממשיך בקריאה: " (2) הוצג מידע חזותי בפני המשתתפים, יסופק תיאור קולי של המידע על ידי המציג, משתתף אחר, או אדם מטעמם;
(3)מקום ישיבה לאדם המסתייע בחיית שירות, לאדם המתנייע בכסא גלגלים או מושב מותאם, כהגדרתו בת"י 1918 חלק 3.2 בסעיף הדן במקומות המתנה, והכל לפי העניין.
ד. פורסם פרוטוקול של ישיבה לאחר התקיימה, יסופק לבקשת אדם עם מוגבלות באמצעים כמפורט בתקנה 31(ד);
ה. מתקיימות ישיבות של רשות ציבורית בדרך קבע במקום ציבורי קיים  שבו לא בוצעו התאמות נגישות כאמור בתקנות הנגישות למקום ציבורי קיים, יקוימו ישיבות הרשות לבקשת אדם עם מוגבלות במקום בו מתקיימים לכל הפחות הוראות תקנות התכנון והבניה (בקשה להיתר, תנאיו ואגרות), בחלק ח' לעניין כניסה נגישה, מעברים נגישים ובתי שימוש נגישים; התקיימה ישיבה של רשות ציבורית, לרבות סיור, במקום בו לא בוצעו התאמות נגישות למקום שאינו בניין או לאתר,  או התאמות נגישות לצמתים ולמדרכות כאמור בחוק הרשויות המקומיות (סידורים לנכים) תשמ"ח-1988, או הוראות לפי סעיף 19לט לחוק, לפי העניין." – זה בעצם הסעיף המסמיך לעניין התאמות נגישות לדרכים. 

<היו"ר אילן גילאון:>
זה הסעיף שהתקלתי בו את יושב ראש הכנסת, נכון? שהוצאנו פה סיורים של ועדות למקומות כאלה. 

<קריאה:>
חשבתי על דברים מהסוג הזה, כן. 
<אייל לב ארי:>
"יסופק לבקשת אדם עם מוגבלות בניידות כל אמצעי סביר שיאפשר השתתפותו בישיבה באופן שוויוני, בטיחותי ומכובד".
<גבריאלה עילם:>
הערה בשם ישראל, הוא ביקש והוא צודק, לדעתי. הוא מבקש לפרט סוגים של אמצעים לניידות במקומות שנעשה בהם סיור והישיבה מתקיימת בהם, כדוגמאות. יש מקומות אחרים בתקנות שנתנו דוגמאות מסוגים כאלה, למשל – בשירותי מסחר, נתנו דוגמאות של סבירות, ויש לי רשימה פה של עוד. הטענה פה היא שזה לא יובן,  ואם יהיה סיור של ועדה ציבורית כזו במקום שאינו נגיש, אדם עם מוגבלות בניידות שמשתתף, אפילו שהוא חבר בוועדה עצמה, לא יוכל להשתתף בסיור. בלי דוגמאות כאלה, ממה שכתוב פה – זה ילך לאיבוד. ישראל הציע שייכנסו לפה דוגמאות. 

<היו"ר אילן גילאון:>
אני רוצה לשמוע דוגמה. 

<גבריאלה עילם:>
רכב גולף, טרקטורון mule, שהוא סוג של רכב שטח כזה, שמאפשר ניידות. אני לא מתמצאת בכל סוגי המתקנים האלה, אך זה יכול לפתור בעיות של מי שלא יכול ללכת דרך ארוכה, במשטח הליכה קשה – לאו דווקא מי שמגיע בכסא גלגלים של עצמו וצריך לעזור לו. 

<היו"ר אילן גילאון:>
אני לא יודע איך להתייחס לזה- אמצעי נגישות חדשים - - ? 

<גבריאלה עילם:>
לפחות צריך שיהיה ברור שאמצעי סביר כולל גם אמצעי לסיוע בניידות. 

<היו"ר אילן גילאון:>
בגדול, מה שצריך לעשות זה לקבוע איזושהי מסמרה בעניין הזה, שיש מצבים שזה פשוט לא ניתן. אם ועדת החוץ והביטחון צריכה לבקר בחפירות, תהיה בעיה. אין מה לעשות. לא נוכל להנגיש. עם כל הכבוד, יהיו אנשים שלא יוכלו להגיע. 

<נורית נוי:>
אפשר להשתמש בשיטה הסינית, במקרים כאלה. השיטה הסינית היא להביא גדוד של חיילים – את זה ראיתי בכנס של אנשים עם מוגבלויות, וכל 4-3 חיילים היו אחראים על אדם עם כסא גלגלים, או עיוור או חירש, והרימו אותו. 

<קריאה:>
זה לא סביר. 

<נורית נוי:>
אני אומרת "השיטה הסינית" בהומור. 

<גבריאלה עילם:>
אבל אם הסיור נערך, למשל, בגן ציבורי שאינו נגיש, או שאדם לא יכול ללכת את המרחקים שבו, לא ברור לי לפי הנוסח פה - -

<היו"ר אילן גילאון:>
אבל לא ברור לי מהדברים שלך – כשאנחנו הולכים לעשות סיור כזה בגן כזה, מי צריך להנגיש? 

<צביה אדמון:>
מי שמזמין את הישיבה. על זה מדובר. שוב – זה ככל האפשר, כל אמצעי סביר. 
<קריאה:>
לכל הדאגות של ישראל יש מענה כאן, אחת לאחת. יש כאן התייחסות ספציפית לאדם עם מוגבלות בניידות, כלומר, שלא מדובר באנשים עם מוגבלות אחרת. כאשר אנחנו השתמשנו במונח "כל אמצעי", זאת אומרת – זה כולל כל דבר אפשרי, משום שאנחנו לא יכולים לדעת מראש היכן הסיור הזה התקיים. אם נתחיל לתת רשימת מכולת של האמצעים אין לזה סוף כי יש עשרות אמצעים אפשריים לניידות בשטח, בכל שטח שהוא. 

<צביה אדמון:>
אני עדיין מציעה – אחרי "כל אמצעי סביר" להוסיף: "לרבות אמצעי ניידות שטח", או משהו כזה. 

<נעמה צדקיהו:>
אולי רק אמצעי ניידות. תציינו במפורש, ואל תגבילו אותם. 

<צביה אדמון:>
נאמר במפורש: "אדם עם מוגבלות בניידות". רק הוא. התאמות עבורו. ולכן – זה אמצעי ניידות. 

<שמואל חיימוביץ':>
אני חושב שהסעיף כפי שהוא מנוסח הוא בהחלט מספק. קשה מאד להגדיר בכל מקרה, בכל מצב, מה האמצעי, ובייחוד לכל אדם מה הצרכים המיוחדים שלו. זו מעין הנגשה פרטנית שאמורה להיות פר אדם מסוים למצב מסוים ובהחלט יש מקום לסעיף כפי שהיא מנוסח. 

<מיכל שיק הר-טוב:>
אפשר רק לשאול למה צריך לבקשת אדם עם מוגבלות? למה שכל הישיבות, מראש, תמיד יתקיימו במקום שהוא נגיש - -

<צביה אדמון:>
את מדברת על הסיפה, נכון? 

<מיכל שיק הר-טוב:>
"...יתקיימו ישיבות הרשות לבקשת אדם עם מוגבלות במקום בו ..."  - -

<צביה אדמון:>
אחרי שדיברתי אתך הבוקר חשבתי על הדברים, ואני רוצה להקל כאן על הרשות. אם יש משתתף, חבר מועצת עיריה, נניח, שהוא אדם עם מוגבלות, סביר שהוא יבקש להעביר את כל הישיבות, כי אנחנו מדברים על ישיבות שנעשות בדרך קבע במקום מסוים. אבל אם אין – הם יכולים להמשיך לשבת באותו מקום בלתי נגיש, עד אשר או שיבוא מוזמן שהוא עם מוגבלות, ויבקש, או – שיתחלפו חברי המועצה ויהיה אחד מהם שהוא בעל מוגבלות ויבקש. אבל אנחנו לא צריכים מראש להכניס אותם מראש, נניח להוצאות של מעבר מקום, אם אין לזה דרישה. 
<היו"ר אילן גילאון:>
יתרה מזאת. הרי גם בעתיד המזהיר שהולך להיות – לא כל מאה אחוז המקומות יהיו מונגשים. יהיה צורך עדיין לאנשים להגיע למקומות לא מונגשים. לכן אנחנו לא יכולים לחייב. אני חושב שזה עומד במבחן הסבירות ואין צורך בתוספות בעניין הזה. 
<אייל לב ארי:>
אני ממשיך בקריאה: "היתה הרשות הציבורית בעלים, מחזיק או מפעיל של חניון בסמוך למקום קיום הישיבה, תשמר לבקשת אדם לו תג נכה, שהוגשה זמן סביר מראש, חניה נגישה לא יותר מ-30 דקות לפני שעת הישיבה; אולם אם לא היתה חניה נגישה פנויה בחניון במועד זה, פטור נותן השירות משמירת החניה".  
<גבריאלה עילם:>
למה "לא יותר"? למה "לפחות"? אם מישהו ירצה לשמור שעה לפני אז לא ישמרו? 

<מיכל שיק הר-טוב:>
מה יעשה אדם אחר עם מוגבלות שמגיע ותפסו לו את החניה? 30 דקות זה איכשהו סביר. 

<גבריאלה עילם:>
אז הבעיה שלי היא עם הניסוח. 30 דקות זה סביר, אבל כתוב פה "לא יותר". זאת אומרת, אם ירצו לשמור לו 45 דקות, כי מאד חשוב שהוא יגיע ויוכל להישאר - - 

<מיכל שיק הר-טוב:>
זה בעיה עם אנשים אחרים. הניסוח טוב. 

<היו"ר אילן גילאון:>
מדובר בשמירה של חניית נכה לנכה אחר, לא בשמירת חניית נכה לאדם שאין לו תג. 

<קריאה:>
אני יכולה לספר לכם באופן אישי -  אני לשום ישיבה לא הולכת בלי יעקב, שיוכל להוריד אותי, גם כשיש חניות נכים, כי אולי החניות תהיינה תפוסות. 

<היו"ר אילן גילאון:>
אבל אם מגיע נכה אחר – מה אנחנו עושים? 

<מיכל שיק הר-טוב:>
זו הבעיה של כולם, אין מספיק חניות. 

<היו"ר אילן גילאון:>
זה קורה לי אותו הדבר, אני יודע שאני מגיע לחניית נכים, ואין מקום בחניית נכים, כי החניה תפוסה על ידי נכים אחרים. אם היא לא תפוסה על ידי נכים אחרים זו כבר בעיה שצריך לטפל בה במקום אחר. 

<גבריאלה עילם:>
הניסוח פה אומר שלא לשמור יותר מחצי שעה. זה מה שזה אומר. 

<שמואל חיימוביץ':>
הכוונה היא שלא לתפוס את המקום הזה משימוש של נכים אחרים לכל היום. 

<אילן שפירא:>
אל"ף – למה? למה לא לתפוס את זה על ידי נכים אחרים? אם אדם עם מוגבלות מוזמן לישיבה, יש לו עדיפות על פני נניח סתם מבקר שבא לעיריה, מבקר נכה שבא - - יגידו לו – אתה לא יכול לחנות? 

<היו"ר אילן גילאון:>
· - בעדיפותו ובצורך בו, זה ייקבע גם במקום החניה שלו. 

<אילן שפירא:>
מה זה עדיפותו? זה שהוא הוזמן לישיבה הופך אותו עדיף על פני אדם שצריך לקבל שירות בעיריה? 

<היו"ר אילן גילאון:>
על ידי המזמין שלו, ודאי. ואז הוא מוצא לו חניה. 

<שמואל חיימוביץ':>
אתה יכול לראות את זה כמו תמרור חניה לנכים עם מספר ייעודי, של מישהו מסוים, ששומרים עבורו. אז השאלה כמה זמן לפני זה אתה מנטרל את החניה הזו מלשמש אחרים, והמענה פה הוא- חצי שעה. 

<גבריאלה עילם:>
זכאים אחרים. 

<קריאות:>
- - - 
<מיכל שיק הר-טוב:>
מה שהוא אומר – שאדם עם מוגבלות אחרת יכול להגיע, ויש לו גם פגישה חשובה - -

<אילן שפירא:>
למה להפלות אדם מוזמן על פני אדם לא מוזמן, כששניהם אנשים עם מוגבלות? למה להפלות - -

<שמואל חיימוביץ':>
לא להפלות. אתה מתכוון להעדיף. 

<אילן שפירא:>
אתה מפלה לטובה, זה עדיין מפלה. אתה מפלה לרעה את האזרח הפשוט, שלא הוזמן. 

<צביה אדמון:>
משום שאנחנו יוצאים מהנחה שישיבות של רשויות ציבוריות יותר חשובות מפונקציות אחרות שקיימות ב- - 

<אילן שפירא:>
למשל- אדם שרוצה לקבל הנחה בארנונה, ורוצה להגיע לעירית ירושלים, ויבוא עם רכב הנכה שלו ויגיע לחניון, ויגידו לו – מצערים, המקום הזה שמור לפלוני-אלמוני כי הזמינו אותו פה לישיבה בוועדת החינוך ויש לך בעיה. זו בעיניי אפליה. 

<שמואל חיימוביץ':>
יש לי תשובה בשבילך. מי שמוזמן לישיבה מסוימת, הישיבה מתקיימת באותו זמן, ואם הוא לא יגיע, הוא פספס. לסדר עניינים של גביה וארנונה אפשר גם במועד אחר. 
<אילן שפירא:>
אבל אנחנו פה מתקינים תקנה מפלה. זה המצב. אני, כאדם בלי מוגבלות, אם אני מוזמן לישיבה, אף אחד לא שומר לי מקום חניה, נכון? אז לא יהיה מקום - - 

<היו"ר אילן גילאון:>
יש בטיעון הזה משהו. 

<צביה אדמון:>
הטיעון הזה שלאף אחד לא שומרים הוא שונה, משום שלאנשים עם מוגבלות - - אנחנו באים להשוות, לאזן את ההזדמנויות. לאדם שאין לו מוגבלות יש אפשרות לחנות במקום מורחק יותר, ללכת. לאדם עם כסא גלגלים – לא. בגלל זה יש חניות נכים. 
<מיכל שיק הר-טוב:>
אבל אין מספיק. כדי שהאדם הזה יגיע באמת לישיבה בזמן, שלא ייתקל, לא יצטרך לעשות דרך מעקפים או לא יגיע בכלל לישיבה - - 

<היו"ר אילן גילאון:>
אבל זו לא הסיטואציה שאנחנו מדברים עליה. הסיטואציה היא במצב שיש חניית נכה ואתה שומר אותה, ומגיע נכה אחר שרוצה לחנות שם. כאן יש בעיה. 
<אחיה קמארה:>
אני, בדיון הזה, משהו אחד - - אותי, זה הנושא שאם מגיע מישהו ואומרים לו – אתה לא יכול לחנות פה, כי אנחנו שומעים את זה למישהו אחר, זה פתח לכל מיני תפיסות של החניה הזו. יש פה בעיה. 

<היו"ר אילן גילאון:>
לכן אני מצפה פה - -

<שמואל חיימוביץ':>
אני הגעתי השבוע להרצות ב "ויצ"ו" בחיפה - -

<היו"ר אילן גילאון:>
והכינו לך חניה. 

<שמואל חיימוביץ':>
נכון, ואם לא היתה חניה נגישה הייתי הולך. 

<אילן שפירא:>
אבל אם ינצלו את העניין הזה ויגידו לך – החניה שמורה עכשיו. אתה לא יודע באמת ששומרים את זה - -

<נורית נוי:>
אבל זה לא רלבנטי. יכולים לתת לך לחנות גם בחניה שאינה ייעודית לנכים ויגידו – זה עכשיו שמור. זה לא מוכרח להיות החניה של נכים. 

<היו"ר אילן גילאון:>
שהיא חניה ציבורית. 

<קריאות:>
- - - 
<אחיה קמארה:>
אולי זה הפתרון, שזה יהיה - - 

<קריאה:>
כן, חניה כפולה. 

<צביה אדמון:>
אוקיי, אז את המילה "נגישה" נמחוק. 

<קריאה:>
בדיוק. זה יהיה כל חניה, לא משנה איזה. 

<היו"ר אילן גילאון:>
ישמרו לו חניה. 

<קריאות:>
- - - 

<היו"ר אילן גילאון:>
אני חושב שזה יהיה. זה חוק שמתקיים מעצמו. 

<שמואל חיימוביץ':>
אני מבקש שיהיה כתוב "חניה מתאימה". לא "נגישה" – "מתאימה". 

<היו"ר אילן גילאון:>
בסדר. ואז זה גם קרוב, וגם לא מגדירים. בסדר. "חניה מתאימה" זה מצוין. 

<אייל לב ארי:>
העניין הוא ש "חניה שממנה אפשר להגיע לבניין", להבדיל מ "חניה מתאימה" – אני לא יודע אם זה פותר לי את השאלה של רכבים גבוהים. 

<שמואל חיימוביץ':>
כן, זה פותר. ברגע שלאדם יש רכב גבוה והוא אומר – אני צריך לפתוח מעלון, אז הוא יגיד שהוא צריך שתי חניות שמורות בשבילו. 

<היו"ר אילן גילאון:>
"חניה מתאימה" זה כולל הכל. 

<אייל לב ארי:>
"חנייה שממנה אפשר להגיע לבניין" לא פותרת לי - -

<צביה אדמון:>
אוקיי, אז "מתאימה". 

<אילן שפירא:>
עוד בעיה. כתוב: "היתה רשות ציבורית בעלים, מחזיק או מפעיל של חניון..." זה שהיא בעלים והיא השכירה אותו למפעיל, אין לה אפשרות לבוא למפעיל ולהגיד לו: עכשיו תשמור. מישהו מתקשר לעיריה ואומר – בעוד 20 דקות יש לי ישיבה אצל המנכ"ל,תשמרו לי חניה. מפעיל החניון הוא לא איש עיריה  ואין לעיריה זכות - -

<היו"ר אילן גילאון:>
זה צריך ל - - 
<שמואל חיימוביץ':>
הוא היה צריך לסגור את זה בשלב זה שהוא מסר את החניון לתפעול. 

<היו"ר אילן גילאון:>
לא, אנחנו לא נכנסים להסדרים איך מוציאים את זה. אותנו מעניין שתהיה חניה מתאימה, נקודה. 

<קריאה:>
אולי אפשר למחוק "אם לא היתה חניה נגישה". 

<קריאות:>
· - -

<היו"ר אילן גילאון:>
טוב. 

<אילן שפירא:>
למה למחוק את הסיפה? 

<שמואל חיימוביץ':>
אין בה צורך. 

<אילן שפירא:>
למה אין בה צורך? 

<מיכל שיק הר-טוב:>
אם זה כל חניה אז תמיד תהיה. 

<אילן שפירא:>
אבל אם ב-10 בוקר החניון מלא, ואין יותר מקומות, ומישהו מתקשר ב-11:30 ואומר שהוא מגיע לישיבה. החניון מלא. אין מקומות. אז מה יעשו? 

<צביה אדמון:>
יפנו לו מקום. אני בטוחה שלמי שתהיה בעיה – יסדרו לו מקום. 

<אילן שפירא:>
לפי הניסוח פה, כל מי שמוזמן לאיזושהי פקידה בעיריה – הוא מוזמן לישיבה. כתוב במבוא של הפרק – "...דיונים של רשות ציבורית". מה זה דיון של רשות ציבורית? 

<שמואל חיימוביץ':>
זו לא פגישה של אחד על אחד. 

<אילן שפירא:>
מי אמר? 

<שמואל חיימוביץ':>
נו באמת. זה דיון? 

<אילן שפירא:>
דיון? 4 אנשים זה דיון? אם הוא צריך להיות נוכח שם - - 

<צביה אדמון:>
לא נתחיל להגדיר מה זה דיון או ישיבה. 

<אילן שפירא:>
בקיצור, ברגע שאנשים עם מוגבלות יכירו את הסעיף הזה, כל פעם שהם ירצו לנסוע לעיריה הם ירימו טלפון ויבקשו שישמרו להם מקום, ויהיו חייבים לשמור להם מקום. 

<היו"ר אילן גילאון:>
אתה צודק. 
<וילמה מאור:>
אז משאירים את הסיפה. את המילה "נגישה" מחליפים ומתאימים. 

<אורנה ערן:>
בסדר. 

<אייל לב ארי:>
אני ממשיך בקריאה: " (א) התקיימה ישיבה בחדר ישיבות שהוא מקום להתקהלות כמשמעותו בתקנות מקום ציבורי קיים שתפוסתו למעלה מ-50 אנשים וקיימת בו מערכת הגברה סביבתית, תסופק דרך קבע נגישות באמצעות מערכת עזר לשמיעה קבועה או ניידת, הכוללת מקליטים בשיעור 5% מתפוסת המקום, אולם אם נעשה שימוש במערכת עזר מסוג...יסופקו מקלטי אזניות בשיעור של 1% לפחות מתפוסת המקום, ולא פחות מ..."
"(ב) התקיימה ישיבה במקום בו לא התקיימו תנאים כאמור בפסקה (א) תסופק לבקשת אדם עם מוגבלות שמשתתף בדיון נגישות באמצעות מערכת עזר לשמיעה ניידת או אחרת". 

<צביה אדמון:>
וכאן אפשר להוסיף – "או תמלול". 

<אייל לב ארי:>
"(2) נערכה ישיבה או דיון של רשות ציבורית בנוכחות הציבור, יסופקו לבקשת אדם עם מוגבלות שהוגשה זמן סביר מראש התאמות אלה: (א) מקום ישיבה לאדם המסתייע ב..." - - -

<ראובן ברון:>
שכחו שתי מילים: "לבקשת אדם שאינו משתתף בדיון". ב- (2). 

<היו"ר אילן גילאון:>
שאינו משתתף בדיון? 

<ראובן ברון:>
כן. מדובר פה על אירועים - -

<צביה אדמון:>
אדם עם מוגבלות מהקהל. 

<היו"ר אילן גילאון:>
אז הוא משתתף בדיון. 

<קריאות:>
לא. הוא אינו משתתף. 

<שמואל חיימוביץ':>
ואם הוא משתתף אז לא? 

<קריאות:>
· - -

<היו"ר אילן גילאון:>
זה קל וחומר. 

<אייל לב ארי:>
"...התאמות נגישות אלה: מקום ישיבה לאדם המסתייע בחיית שירות, לאדם המתנייע בכסא גלגלים או מושב מותאם כאמור בת"י 19-18 חלק 3(2) בסעיף אדם במקומות המתנה. 

(3) במקום בו מסופקת על דרך קבע מערכת עזר לשמיעה קבועה או ניידת יסופק מקלט לבקשת אדם עם מוגבלות..." - - 

<שמואל חיימוביץ':>
איזה מקלט? 

<צביה אדמון:>
אזניות. 

<שמואל חיימוביץ':>
אז שיהיה כתוב "אזניות" כמו קודם. שתהיה אחידות. 
<צביה אדמון:>
מקלט מסוג אזניות? 

<אורנה ערן:>
זה בסדר, מקלט אישי. 

<שמואל חיימוביץ':>
"מקלטי אזניות", זה מה שכתוב. 

<קריאות:>
- - -


<צביה אדמון:>
זו אותה נוסחה שכתבנו בסימן אירועים. כדאי לשמור על אחידות. 

<ראובן ברון:>
ההערה שלי היא כזו: מדובר כאן באירועים שהם לא בדיוק הצגה או סרט. כלומר, כשבא קהל הוא לא בדיוק בא להתבדר. אדם, כשהוא בא לשם הוא באמת רוצה להבין מה קורה. לכן הבקשה שלי מצביה היתה שאדם עם מוגבלות, למרות שהוא לא משתתף בדיון, אלא בא כקהל – אל"ף, לפני הדיון תהיה לו אפשרות לקבל את החומר בצורה דיגיטאלית או מודפסת, שמותאמת לו, ובזמן הדיון, שוב – לבקשתו, אם אפשר, שוב, את ההקראה, כלומר (ד)(5). ואת התיאור הקולי שהופיע קודם בסעיף 1. 

<צביה אדמון:>
אני קיבלתי ממך רק הערה לגבי התיאור הקולי. לא זכור לי דברים אחרים. אני אענה לך על העניין – לגבי קבלת החומר מראש, במידה והחומר הזה מפורסם לציבור, מופץ גם לציבור, אז ראשי אדם לקבל אותו לפי 31 באמצעים נגישים. זה מכוסה על ידי 31. אבל רק אם המידע הזה באמת מופץ לציבור, ובמידה והוא איננו משתתף. 

לגבי ההקראה והתיאור הקולי, כאן אני חושבת על יעילות הדיון. אנחנו לא רוצים לעכב את הדיון עבור מי שאיננו משתתף, מהסיבה הפשוטה הזו שהדיון הזה צריך להיות יעיל. ולכן, לכל אמצעים, וזה לא רק לאנשים עם מוגבלות ראיה, אלא גם אנשים עם מוגבלות שכלית ומוגבלויות אחרות, אנחנו לא נעכב אותם, לא נעכב את הדיון על מנת לתת להם את הנגישות, לצערנו. במידה ויהיו אמצעים טכנולוגיים, כמו, למשל – מערכות עזר לשמיעה, שלא מעכבות את הדיון, מאפשרות לתת נגישות ללא עיכוב הדיון, אז היינו נותנים גם אותם. 

<היו"ר אילן גילאון:>
מישהו צריך לבצע את זה, גם אם את משתמשת באמצעים כאלה. אם יש לך אמצעים שונים מבחינה טכנולוגית, מישהו בכל זאת צריך לתת לו את התיאור הקולי - -

<צביה אדמון:>
לא, לא. תיאור קולי עוצר, בעצם את הדיון. 

<היו"ר אילן גילאון:>
אני מתכוון למצב שאת שמה אזניות ומישהו מהצד אומר - - כמו מתרגם. 

<צביה אדמון:>
אם זה היה – כן, אבל אנחנו לא חייבנו את האמצעי הזה. 

<ראובן ברון:>
בכל אופן אני מבקש להעיר משהו – בואו נגיד שמראים שם שקופיות, קורה פה לפעמים. באותו זמן שמקרינים, לא היה נורא אם מישהו היה מתאר מה רואים. 
<גבריאלה עילם:>
זה מופיע פה: "הוצע מידע חזותי..." 

<ראובן ברון:>
אני כרגע קהל, אז יכול להיות שאפשר לסייג פה, צביה, ולהגיד – בתנאי, כלומר, לתת את שירותים שאני מבקש, שזה הקראה ותיאור קולי – בתנאי שזה לא מעכב את מהלך הישיבה. 

<צביה אדמון:>
הקראה תמיד מעכבת. הקראה זה הקראה בקול של מסמכים. 

<היו"ר אילן גילאון:>
בתנאי שיש טכנולוגיה ש - - 

<צביה אדמון:>
לא, אין כיום טכנולוגיה. אנחנו לא יכולים לחייב. 

<ראובן ברון:>
אני אתן לך דוגמה: אייל לב ארי קורא פה. האם הוא קורא את זה רק בשבילי? 

<צביה אדמון:>
לא, הוא קורא את זה משום שזו הפרוצדורה של הדיון. אבל אני חשבתי על מקרה שבו מחולק מסמך תוך כדי דיון, שהוא לא חולק מראש. אם מישהו משתתף ולא יכול לקרוא, כמובן שיקריאו לו את זה. ההנחה שלי, ואני חושבת שתסכימו אתי שבדרך כלל מסמכים שמחולקים בישיבות ולא חולקו מראש, הם לא ארוכים מאד. אז אין בעיה להקריא את זה, כי אם זה כמה פסקאות - -

אבל אם אנחנו מדברים על מישהו מהקהל, זה אומר לעצור את הדיון ולהקריא לו את המסמך. 

<ראובן ברון:>
ואם נכניס פה באמת את השירותים אלה, ומוסיפים – בתנאי שהם לא מעכבים את הדיון? 

<צביה אדמון:>
אבל אנחנו יודעים שזה מעכב את הדיון. 

<ראובן ברון:>
גם אם זה שתי שורות או תיאור קולי של משהו שכולם רואים? 

<צביה אדמון:>
תיאור קולי – זה לאו דווקא שקופיות. זה יכול להיות מוצג, זה יכול להיות משהו תלת מימדי שדנים עליו. 

<עדי גולדינר:>
רציתי לשאול לגבי סעיף קטן (ב) של סעיף 1(א). מבחינת – האם נדרש לדעתכם מועדים לבקשה של האדם? כי אני מבינה שזה - - 

<צביה אדמון:>
שניה, אני רק אסיים – אני חושבת שדווקא את התיאור הקולי כן הייתי מכניסה. במחשבה שניה, אם זה לא מפריע לדיון. 

<היו"ר אילן גילאון:>
את ההסתייגות – שבמידה והדבר אינו מעכב את הדיון. 

<צביה אדמון:>
אם זה שקופיות, למשל, זה באמת לא היה מפריע. אבל אמצעים אחרים כן היו מפריעים. אז את זה אני כן מוכנה. 

לגבי ההערה של עדי גולדינר – לא קבענו מועדים כי אנחנו לא יכולים לדעת - - 

<עדי גולדינר:>
אבל גם לא קבעת "זמן סביר מראש". 

<צביה אדמון:>
כי אנחנו לא יודעים – ישיבות יכולות להיות מהיום למחר, או חודשים מראש. זמן סביר זה יחסית למועד שבו מודיעים לאנשים על הישיבה, מתי היא מתקיימת, מה הפער בין הזמן שמודיעים לאדם על הישיבה וקיום הישיבה, וסוג האמצעים. זו אינטראקציה בין כל הגורמים האלה. 

<עדי גולדינר:>
אני מבינה, אבל כאן אין התייחסות בכלל למועד של הגשת הבקשה.

<צביה אדמון:>
זמן סביר לפני קיום הישיבה. 

<עדי גולדינר:>
אז אולי כדאי לומר את זה. 

<צביה אדמון:>
אז – זמן סביר לפני קיום הישיבה, במקום – "מראש". 

<קריאות:>
מה זה זמן סביר? 

<קריאה:>
קבענו שבועיים, באיזה מקום. 

<היו"ר אילן גילאון:>
שבועיים למה? לאיזו ישיבה? לדיון למחרת אי אפשר לקבוע - -

<צביה אדמון:>
לא, לא נקבע מעולם שבועיים. 

<היו"ר אילן גילאון:>
זמן סביר זה זמן סביר. 

רבותיי, אני מודה לכם, הישיבה נעולה. 

<הישיבה ננעלה בשעה 15:00.>
